钦定古今图书集成/方舆汇编/边裔典/第030卷 > 汉
## 钦定古今图书集成/方舆汇编/边裔典/第030卷 > 汉

### 成帝鸿嘉三年百济始祖温祚立

按《汉书》本纪、列传皆不载。　按《朝鲜史略》。“百济始祖
温祚立。”〈汉鸿嘉三年〉父《高句丽》王朱蒙，以在东扶馀时所
娶李氏女子类利为太子。温祚与兄沸流恐不相容，
南行。沸流居弥邹忽，今仁川府。温祚都河南慰礼城，
今稷山县，国号百济。初以鸟干等十人从行，故号十
济。后以百姓乐从，改百济。徙南汉山城，今广川。又徙
南平壤城，今汉京，以扶馀为氏。系出扶馀，故云沸流。
以其都水土咸湿，不能居，到慰礼，见宫室之盛，惭愤
死。《百济》患《靺鞨》来侵，以族父《乙音》有智识，为右辅，委
兵事。及卒，以《解娄》代之。神识渊奥，年过七十，膂力不
愆。王都有老妪化为男。王遣使《马韩》告迁都《汉山》，仍
定疆域，北至《𬇙河》，南限《熊川》，西穷大海，东极《走壤》。立
东明王庙及国母庙。汉城人家马生牛，一首二身，“日
者曰‘牛。一首二身者，大王并邻国之应也’。”王喜，遂有
吞并辰马之志。